
Tri stvari so Jezusa najbolj bolele in jih je tudi poočital svojim rojakom: nevero, zaradi nje jim ni mogel zaupati svojih čudežev. Trdoto srca, ker se je njegova beseda odbijala od njih. In vrsta prerokov, da so jih ubili, ker so jih ti opozarjali na zgrešenost njihovega življenja. Tri največje ovire za delovanje Božjega duha v človeku. Prihajamo kot prosilci za mir. Vsako obžalovanje je tudi že prošnja za Božjo bližino, za njegovo tolažbo in mir z Njim in z vsemi ljudmi.

Pridiga

Na teh prvotno samotnih, zdaj pa živahno ustvarjalnih višavah svetega Jošta se najprej pozdravimo kot bratje in sestre istega naroda, podobnih pogledov in skupnih spominov. Mislim, da je zelo prav, da pošljemo v duhu pozdrav vsem, ki bi bili radi z nami, pa ne morejo. Posebej pa v bolnico v Izoli, toplo misel g. škofu dr. Antonu Jamniku, ki že kar dolgo okreva po zahtevni operaciji, pa bi nedvomno srčno rad prišel k temu spoštljivemu slavju, kot je bilo zaželeno in dogovorjeno.

Morda bo za koga danes nekoliko drugače. Rad bi namreč nekaj misli posvetil trem ustanovam. Zahvaljujem se jim za skupno vabilo in še bolj za njihovo delo v vsakoletni pripravi tega spominskega dneva, posvečenega s krvjo in solzami, z upanjem in z ljubeznijo do doma in domovine, pa tudi z voljo in vero.

Odbor Kapele mučencev, Župnija in Kulturno društvo. Tri ustanove, ki uresničujejo vsebine, dragocene za skupno življenje v Šentjoštu. Niso edine, toda te tri so kot trojen pogled v naš čas: prvi s spomini v preteklost, drugi z vero skozi čas v večnost in tretji usmerjen v sedanjost. Tako dosežejo vse razsežnosti človeškega življenja. Morale bi biti na nek način povsod, kjer so pomorjeni ne priznani ne pokopani, pa bi morali biti vpisani v narodovo zgodovino, tako s svojim delom, kot s svojo žrtvovanostjo duhovom revolucije.

Redno obhajanje nedelje danes povezujemo s spominom na pomorjene, da oboje ostaja skupen in živ del te skupnosti. Oboje je sveto in oboje živi v isti duhovni zakonitosti. Dotaknimo se najprej nedeljskega zaklada.

Največji dar, ki ga je mogel prerok Elizej obljubiti premožni in srčno dobri, pa vendar v sebi neizpolnjeni ženi, je bil, da bo ob letu osorej objemala otroka svojega zakona in telesa. Nadaljevanje svojega življenja bo gledala v potomcih. Vse, kar je imela in delala, je šele s tem dobilo pravi smisel. Ni to večnost, je pa naravno bogastvo in veselje teh, ki jim je Bog zaupal zakonsko in družinsko življenje. In je ustvarjanje naroda.

Pavel pa odpira pogled k drugemu daru, ki ga Bog podarja temu, ki ga posluša in išče odnos do njega. To pa je prodor Božje večnosti v človeško umrljivost. Skozi smrt njegovega Sina prihaja, da z njim, po njem in v njem pripelje do polnega uresničenja onstran telesne smrti. V to smrt sodi odmiranje grehu, ki je priklical umrljivost, potem odpovedovanje lastni pameti, da bi jo povzela Božja modrost in moč, pa tudi sprejemanje deleža na njegovem križu. Dvojna raven človekovega življenja, pa tudi dvoje najbolj osrednjih vprašanj vsega našega bivanja. Župnijska skupnost je varuhinja in delivka tega dvojnega zaklada.

Ti, ki se jih danes s časom sicer ublaženo, a obenem neiztrpeto bolečino posebej spominjamo, so to vero in kulturo gojili – ne v popolnosti, gotovo pa s toliko ljubezni, da so želeli, da jo vzljubi tudi naslednji rod. Vedeli so, da le modrost Božjih zapovedi ustvarja zdrav temelj vsakemu napredku tako materialnega kot duhovnega sveta, da kultivira skupno življenje. Evangelij vstajenja pa ustvarja zaupanje v smisel tudi preizkušenj, trpljenja in smrti, ko se skozi to steguje po vstajenju v novo življenje. V tem nič ne more nadomestiti še tako preproste, vendar žive župnijske skupnosti, ki stalno obhaja veliki petek edinega pravičnega in njegovo veliko noč. Od tod je današnja osrednja misel: »Kdor išče le svoje življenje, ga bo izgubil, kdor pa ga bo zaradi mene izgubil, ga bo našel.« In tu vidimo tudi tisto po človeško nepremostljivo razliko med realnostjo uničevalne ideologije in življenjsko močjo vere.

Od tod je zrasla resnica kapele mučencev. Iz življenja, ki je cenilo delo in skrb za blagor domačij in dežele, odnose v vasi, kjer se sosed soseda ne boji, ampak mu zaupa, kjer je poštenost tako normalna, da je hišni ključ lahko pod predpražnikom, in je beseda obljube sveta tako pri poroki kot v dogovorih o meji in kupčijah. Ne zato, ker so to živeli, ampak zato, ker so to branili kot hišni zaklad in lastnino srca pred močjo zla, ki je v zagonu uničevanja zaplapolalo preko sveta, čeprav preoblečeno v obljube pravičnosti, enakosti, celo tovarištva.

Saj niso ubili le ljudi, uničena so bila še cela desetletja njihovih življenj. Zajeten in vrednostno bogat del naroda je bil ubit v teh pomorih. Kako bogatejše in lepše bi bilo življenje tu gori, ko bi se to ne bilo dogodilo. Vse to je potrebno dvigniti do zavesti. Mar ne preišče zdravnik rane do potankosti, preden jo začne zdraviti?

Nas starejše, ki smo to doživljali, vsak dotik teh spominov znova zaboli, in se težko neobremenjeno spominjamo. Vendar moramo delati v sebi za to, da bolečina in žalost ohranita dostojanstvo, tako da ga ne prizadenejo ne laž zanikanja ne spretnost poniževanja ne krivičnost obsojanja in zavračanja, vse dokler ne priplava na površje resnica v svoji celovitosti. Ne za obsojanje, ampak za zdravje duš in naroda. 
Letošnji vseslovenski odmev iz Kočevskega roga z onim pretresljivim pričevanjem v živo, pa z jasnimi zahtevami pravičnosti, se mora resnično razlegati po vsej Sloveniji in po svetu. To niso stvari, ki bi jih oblast milostno delila. Če je pravična, bi jih morala prva iskati. Kapelica tamle /šentjoška Kapela mučencev/ je le pomnik, kaj se je zgodilo, da je s krvjo pomorjenih prepojena vsa naša dežela. Stvar kulture duha je, da gre pokojnim vse človeško spoštovanje. Odškodnine niso ne priznanje ne poprava krivičnosti, niso ne opravičilo ne sprava. Kdor tega ne razume in to preprečuje, bo moral v šolo temeljev človečnosti. In smiliti bi se nam moral, kajti tudi druga Jezusova beseda je resnična: »Sojeni boste, kakor sami sodite.« Toliko huje, ker tega ne verjamejo. In zgodovina je že izmerila, kdo je delal kriminalno, zdaj bi morali to izmeriti še drugi za njimi.

V tej kapeli mučencev je za vsakim še vsaj majhna množica ljudi, ki jim je smrt pomorjenih prinesla vrsto težkih preizkušenj od groze in žalosti, krčevite stiske srca, kopice skrbi in teže dela, vse tja do bolečega vprašanja, zakaj je videti, kakor da je celo Bog umolknil. Saj se je pokazala moč njihove vere, in temu rodu se je treba spoštljivo odkriti, kako so prestali revolucionarno norenje, da so začeli celiti rane domov in src. Tudi to je del vstajenja naroda, da ni zmagala smrt malodušja, žalosti in obupavanja, ampak pogum vere in zaupanja.

Pokopališča in kapele obiskujemo, jih nosimo v sebi, da so del naše sedanjosti; jih krasimo in obnavljamo, vendar ne ostajamo v njih. Vedno se iz njih vračamo k domačim vratom, za katerimi je vse to shranjeno kot naša živa dediščina. Vnuki in pravnuki jo že sprejemate – želim vam, da bi jo s spoštovanjem in pozitivno naravnanostjo.

Skoraj povsem isto je Jezus doživel od svojih rojakov. Emavška učenca sta težko razumela, da se je to moralo zgoditi, da se razodene, do kje sega moč smrti in kolikšna je večnost in svetost življenja. Naš namen ni ohranjanje krščanske kulture. Življenje iz obojega: iz spomina in iz vere oblikuje kulturo. To ste čudovito zajeli v geslu: »Vstani in hodi!« Prešeren je čutil cilj te poti: »Edinost, sreča, sprava.« Le da v življenju stojijo v zamenjanem vrstnem redu. Sprava odpre pot k sreči obeh strani, sad tega pa je edinost, ki ustvarja kulturo skupnosti.

Pravijo, da na mladih svet stoji. Pa morajo tudi mladi preveriti, na čem pa sami stojijo. Vi, mladi, ne čutite več osebne prizadetosti, potrebujete pa izostren čut za pravičnost in krivičnost, tudi za nujnost poprave krivic, kolikor se pač dajo popraviti, kajti miru ni brez pravičnosti. Vam ni treba odpuščati; to smo morali napraviti mi, ki smo čutili neposredne sadove tega zla.

Potrebno je iskati razumevanje izvirov zla. Brez jeze, brez primesi maščevalnosti ali privoščljivosti. Eden sodelavcev je daleč po vojni povedal: »Bili smo v zmoti in polni sovraštva. Življenje v partizanih je bilo zelo hudo in v nas je vžrlo táko sovraštvo do nasprotnikov, da smo delali stvari, ki jih drugače nikoli ne bi.« Saj ni vedel, da je bila korenina tega v resnici bolna misel, da je treba ubiti Boga v človeku, da bo imel občutek, da je sam bog. Vse drugo je zraslo iz tega. In šele s priznanjem in obžalovanjem pride sprava z Bogom. Ta pa prinese mir odrešenja tako temu, ki je krivico trpel, kot onemu, ki jo je počenjal.

Tudi Boga poskušamo razumeti, zakaj dopušča tolike krivičnosti. Trpljenje in smrt ni po njegovi zamisli, Da bi le opazili, kako Bog hodi in trpi z vsakim, ki so mu razmere ali ljudje naložili trpljenje. Da je z isto ljubeznijo z nami, ko delamo dobro, pa tudi ko grešimo. Je Oče in tu je, da bi mogli vstati in znova stopiti na pot, ki vodi v življenje.

Ustvarjajte medsebojne vezi, preprosto za povezanost, da boste drug drugega razumeli in si mogli zaupati. Le taka skupnost more oblikovati velike osebnosti, ker je kultura kreposti prešla v srca in ni ostala le lepa navada ali manira. To je osnova nove kulture, ki zna ceniti izvire zdravega naravnega življenja naroda, z vero pa tudi razumeti, da je vse dobro dar večne Dobrote, Očeta v nebesih. Zunanja govorica te kulture se spreminja iz roda v rod, njene vrednote pa so večne.

»Pojdite v miru,« si bomo zaželeli na koncu. Kristus je ta svoj mir dal Cerkvi, da ga ohranja in deli, da raste. Naj doseže najprej naše mučene in pomorjene – poln mir v Bogu. Mir nam, da bi znali z njim loviti ravnovesje v vsem, kar nam bo življenje še prineslo. In mir svetu, da bi uvidel, spoznal njegovo vrednost. Pa zagledal tudi njegov izvir.

Tri ustanove, troje poslanstev v službi človeškega dostojanstva in celovitosti narodove identitete. Bog naj vas in vse navdihuje, krepi in blagoslavlja v tem poslanstvu.

Amen.

